《宿借秋阁》
清代·桑调元

夜树辨虚窗，月色犹在岭。暗泉落寒滴，近竹摇碎影。

涎蜗四壁乾，露鹤一声警。清话强僧陪，跋烛趣更秉。

藤榻初著膝，梦游恍屡省。疥缀游客诗，古尘黯弗屏。

安得白社人，对案写清景。峥嵘抱冬心，松雪皓耿耿。

破冻上霄梯，天地极清冷。秋风日夜深，幽趣当续领。

作者简介：桑调元（1695-1771）字伊佐，一字韬甫，号五岳诗人，浙江钱塘人，雍正十一年（1733）进士，授工部主事。诗文纵横排奡，才锋踔厉，著有《桑韬甫诗集》《五岳诗集》《躬行实践录》等。